Forslag til EUROPA-PARLAMENTETS OG RÅDETS AFGØRELSE om tilpasning af de finansielle overslag under hensyn til udvidelsen forelagt af Kommissionen i overensstemmelse med punkt 25 i den interinstitutionelle aftale af 6. maj 1999 om budgetdisciplin og forbedring af budgetproceduren

BEGRUNDELSE

Ifølge punkt 25 i den interinstitutionelle aftale (IIA) af 6. maj 1999 om budgetdisciplin og forbedring af budgetproceduren [1] skal Kommissionen ved EU's udvidelse fremsætte et forslag om tilpasning af de finansielle overslag, således at der tages hensyn til udgiftsbehovene som følge af udvidelsen. Ændringerne under de berørte udgiftsområder forventes ikke at overskride de beløb, der er anført i den vejledende finansielle ramme i IIA (bilag II).

[1] EFT C 172 af 18.6.1999, s.1.

På Det Europæiske Råds møde i København den 12. og 13. december 2002 blev resultaterne af de forhandlinger tiltrådt, hvor udgiftsbehovene som følge af ti nye medlemsstaters tiltrædelse i 2004 blev fastlagt (bilag 1 til denne meddelelse), og Kommissionen blev opfordret til at tage hensyn til disse udgifter i sit forslag om tilpasning af de finansielle overslag.

Formålet med dette dokument er at foreslå budgetmyndigheden at foretage den nødvendige tilpasning under hensyn til udvidelsen, dvs.:

- at tilpasse de finansielle overslag (EU-15) for at bringe de finansielle rammer for perioden 2004-2006 i 1999-priser i overensstemmelse med den situation, der opstår med EU's udvidelse til 25 medlemsstater

- for 2004 at foretage den nødvendige tekniske tilpasning af disse beløb under hensyn til prisudviklingen og udviklingen i BNI (bruttonationalindkomsten).

1. TILPASNING AF DE FINANSIELLE RAMMER FOR EU-15 I 1999-PRISER TIL SITUATIONEN I DET UDVIDEDE EU MED 25 MEDLEMSSTATER FOR PERIODEN 2004-2006

* Lofterne for EU-15 for udgiftsområde 1 (inkl. underudgiftsområde 1a og 1b), 2, 3 og 5 forhøjes med de beløb, der er anført i bilag 1 til denne meddelelse (jf. punkt 25 i IIA).

* Lofterne for udgiftsområde 4 og 6 ændres ikke ved denne tilpasning.

* For udgiftsområde 7 foreslås det, at loftet ikke ændres. Uden at dette berører den fremtidige udvikling, der kan påvirke førtiltrædelsesudgifterne, skal udgiftsområde 7 på dette stadium dække følgende udgifter:

a) For Bulgarien og Rumænien forhøjes beløbene til førtiltrædelses-instrumenterne (Phare, SAPARD og ISPA) i periodens resterende år med henholdsvis 20 %, 30 % og 40 % sammenlignet med gennemsnittet de foregående år i overensstemmelse med de køreplaner for Bulgarien og Rumænien [2], som Kommissionen har vedtaget, jf. konklusionerne fra Det Europæiske Råd i København. Der foreslås for begge lande følgende beløb: 1 228 mio. EUR i 2004; 1 330 mio. EUR i 2005 og 1 432 mio. EUR i 2006. Der gøres nærmere rede for fordelingen mellem de tre instrumenter i budgetdokumenterne i løbet af den årlige budget-behandling. Desuden kommer Phare-bevillingerne også til at omfatte yderligere beløb til nedlukningen af kernekraftanlægget i Kozloduy i Bulgarien. Det anslås, at af det tilsagn om 200 mio. EUR, der blev fremsat i 1999 som et bidrag til kompensationen for afviklingen af anlæg, der ikke kan moderniseres, skal der stadig indgås forpligtelser for 60 mio. EUR (1999-priser) i perioden 2004-2006. Desuden betragtes et yderligere tilsagn nu som nødvendigt efter den bulgarske regerings afgørelse i november 2002 om tidlig lukning af anlæg 3 og 4. De nærmere finansieringsforslag fremsættes, når der foreligger detaljerede overslag herover.

[2] KOM (2002) 624 endelig af 13.11.2002.

b) Bevillingerne vedrørende førtiltrædelse til dækning af de støtteudgifter, herunder lønninger til eksternt personale i delegationerne i de ti tiltrædende lande, der er nødvendige til afviklingen af førtiltrædelses-finansieringsinstrumenterne og til at sikre en jævn overgang fra de regler, der anvendtes før, og dem, der skal anvendes efter tiltrædelsen ved forvaltningen af førtiltrædelsesstøtten.

c) Førtiltrædelsesprogrammet vedrørende Tyrkiet (i øjeblikket klassificeres bistandsbevillingerne til Tyrkiet under udgiftsområde 4). Det bekræftedes i overensstemmelse med Kommissionens strategipapir af oktober 2002 - hvor det foreslås, at bistanden mindst kan fordobles frem til 2006 - på Det Europæiske Råds møde i København, at EU vil forhøje sin førtiltrædelsesstøtte til Tyrkiet betydeligt.

Nogle beløb under udgiftsområde 7 skal specificeres eller eventuelt ændres i løbet af denne periode, og det foreslås derfor, at fordelingen på underudgiftsområder for denne udgiftskategori annulleres.

* Der indsættes et nyt udgiftsområde 8 "Kompensationer", der omfatter summen af den såkaldte "midlertidige budgetkompensation" og den særlige cashflow-facilitet i form af et engangsbeløb, til fordel for de ti lande, hvis tiltrædelse der blev opnået enighed om på Det Europæiske Råds møde i København.

* Der bør afsættes yderligere beløb til hvert af de relevante udgiftsområder, med henblik på at der opnås en politisk aftale om Cypern vedrørende forening af øen. Disse beløb skal eventuelt lægges til de relevante lofter. Budgetvirkningerne af gennemførelsen af den politiske aftale anslås for perioden til 273 mio. EUR i 1999-priser (se bilag 2 til denne meddelelse).

* På grund af de foreslåede tilpasninger annulleres og slettes bilag II til den interinstitutionelle aftale af 6. maj 1999.

I tabel 1a i bilaget til dette forslag til afgørelse ses resultatet af tilpasningen af de finansielle overslag for EU-25 i 1999-priser, ekskl. budgetvirkningerne af en politisk aftale om Cypern. Sammenholdt med situationen i IIA nedsættes det generelle loft for forpligtelsesbevillingerne i 1999-priser med 410 mio. EUR for 2004, 387 mio. EUR for 2005 og 939 mio. EUR for 2006.

Hvis der indgås politisk aftale om forening af Cypern, kommer de finansielle overslag til at svare til beløbene i tabel 1b.

I overensstemmelse med konklusionerne af Det Europæiske Råds møde i København forbliver det generelle loft for betalingerne (EU-25) for årene 2004-2006 uændret sammenholdt med det loft, der er anført i bilag 1 i IIA.

2. TEKNISK TILPASNING I 2004-PRISER

De konsoliderede resultater af den tekniske tilpasning for EU-15 i 2004-priser, der blev forelagt den 23. december 2002 [3], og de udgiftsbehov i forbindelse med udvidelsen til ti medlemsstater, som der blev opnået enighed om på Det Europæiske Råds møde i København, ses i tabel 2a vedrørende de finansielle overslag for EU-25 i 2004-priser (ekskl. budgetvirkningerne af et forenet Cypern).

[3] KOM (2002) 756 endelig af 23.12.2002.

Tabel 2b viser de forventede konsoliderede beløb justeret til 2004-priser, hvis en politisk aftale muliggør Cyperns forening.

2.1. Lofter over egne indtægter

I overensstemmelse med konklusionerne fra Det Europæiske Råds møde i Berlin i marts 1999 forbliver loftet over egne indtægter for EU-25 uændret i procent på 1,24 % af BNI-25.

2.2. Parametre, der bruges til tilpasningen af udgifter

Justeringen til 2004-priser beregnes ved anvendelse af samme deflatorer som ved den tekniske tilpasning af de finansielle overslag (EU-15) for 2004, nemlig:

- En kumulativ deflator på 10,41 % for perioden 2000-2004 anvendes på de beløb, der er afsat til de nye medlemsstater under udgiftsområde 1 og underudgiftsområdet vedrørende strukturfondene under udgiftsområde 2, jf. punkt 15 i den interinstitutionelle aftale (fast sats på 2 % årligt).

- BNI-deflatoren i euro for 2000-2004 (10,72624 %) anvendes på de beløb, der opføres under alle andre udgiftsområder og underudgiftsområder (reel deflator).

- I overensstemmelse med de finansielle overslag, der blev vedtaget på Det Europæiske Råds møde i Berlin, afskaffes den monetære reserve fra 2003.

Betalingsbevillingerne tilpasses med samme deflatorer, baseres på de beløb, der blev anslået for hvert udgiftsområde, da de finansielle overslag blev udarbejdet (i 1999-priser), og tillægges de betalingsbevillinger, der efter aftale på Det Europæiske Råd i København er planlagt afsat til de nye medlemsstater. Følgende tabel viser beregningen for de betalingsbevillinger, der er opført i tabel 2a:

>TABELPOSITION>

Med henblik på beregningen af margenen forbliver de makroøkonomiske parametre i form af den vækstrate og deflator, der er anvendt til denne tilpasning, de samme som dem, der anvendes til den tekniske tilpasning af de finansielle overslag for EU-15 i 2004-priser. Disse parametre ses i tabel 3.

2.3. Generelle resultater af de finansielle overslag for EU-25 i 2004-priser

Det generelle loft for forpligtelsesbevillingerne (EU-25) for 2004 er 115 379 mio. EUR, svarende til 1,12 % af BNI-25 (115 445 mio. EUR eller 1,12 % af BNI-25, inkl. budgetvirkningerne af en aftale om Cypern).

Det generelle loft for forpligtelser (EU-25) i 1999-priser for hvert enkelt år i perioden 2004-2006 forbliver under de tal, der er anført i den vejledende finansielle ramme for EU-21, jf. punkt 25, afsnit 2, i den interinstitutionelle aftale af 6. maj 1999.

I 2004 andrager det generelle loft over betalingsbevillingerne 111 380 mio. EUR, dvs. 1,08 % af BNI-25, hvilket på grundlag af de løbende økonomiske prognoser giver en margen under loftet for egne indtægter på 16 680 mio. EUR (0,16 % af BNI for EU-25).

3. AFSLUTTENDE BEMÆRKNINGER

For at udvidelsen kan gennemføres pr. 1. maj 2004, som bekræftet på Det Europæiske Råds møde i København, skal alle underskrivende staters ratifikationsdokumenter deponeres hos Den Italienske Republiks regering senest den 15. april 2004, jf. artikel 313 i traktaten om oprettelse af Det Europæiske Fællesskab.

3.1. Hvad sker der, hvis et kandidatland ikke ratificerer tiltrædelsestraktaten

Hvis et kandidatland afviser tiltrædelsestraktaten, nedsættes lofterne over de berørte udgiftsområder i de finansielle overslag tilsvarende med de beløb, der er afsat til det pågældende land.

3.2. Hvad sker der, hvis en medlemsstat ikke ratificerer tiltrædelsestraktaten

Hvis en EU-medlemsstat afviser eller ikke godkender tiltrædelsestraktaten ved sin egen ratifikationsprocedure inden for den fastsatte frist, suspenderes processen med henblik på udvidelsen af EU med 10 nye medlemsstater.

>REFERENCE TIL EN GRAFIK>

Forslag til EUROPA-PARLAMENTETS OG RÅDETS AFGØRELSE om tilpasning af de finansielle overslag under hensyn til udvidelsen forelagt af Kommissionen i overensstemmelse med punkt 25 i den interinstitutionelle aftale af 6. maj 1999 om budgetdisciplin og forbedring af budgetproceduren

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til den interinstitutionelle aftale (IIA) af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren, særlig punkt 25 [4],

[4] EFT C 172 af 18.6.1999, s. 1.

under henvisning til forslag fra Kommissionen [5],

[5] EFT C [...], [...], s. [...].

efter fremgangsmåden i EF-traktatens artikel 272, stk. 9, femte afsnit, og

ud fra følgende betragtninger:

(1) De finansielle overslag for EU med 15 medlemsstater, som blev fastsat med den interinstitutionelle aftale af 6. maj 1999, bør tilpasses situationen i 1999-priser i et udvidet EU med 25 medlemsstater for perioden 2004-2006.

(2) Resultaterne af forhandlingerne om fastlæggelse af udgiftsbehovene efter tiltrædelsen af ti nye medlemsstater i 2004 blev tiltrådt på mødet i Det Europæiske Råd den 12. og 13. december 2002.

(3) Det kom på mødet klart til udtryk, at den finansielle bistand til Tyrkiet før tiltrædelsen skal finansieres over udgiftsområdet for førtiltrædelse fra 2004.

(4) Der bør under den gældende finansielle ramme tages hensyn til følgerne for de finansielle overslag af en politisk aftale om Cypern.

(5) I overensstemmelse med punkt 25, andet afsnit, i den interinstitutionelle aftale af 6. maj 1999 må ændringerne af de udgiftsområder, der berøres af denne tilpasning, ikke overskride de beløb, der er opført i den vejledende finansielle ramme i den nævnte aftales bilag II -

TRUFFET FØLGENDE AFGØRELSE:

Artikel 1

De årlige lofter over forpligtelsesbevillingerne under udgiftsområde 1, 2, 3 og 5 i de finansielle overslag, der er anført i bilag I i den interinstitutionelle aftale af 6. maj 1999, forhøjes i perioden 2004-2006 med det udgiftsbehov, der følger af tiltrædelsen af ti nye medlemsstater.

Loftet over udgiftsområde 7 skal omfatte bevillinger til førtiltrædelsesstøtte til Tyrkiet.

Der skal oprettes et nyt udgiftsområde 8 til opførelse af de budgetkompensationer, der blev vedtaget på Det Europæiske Råds møde i København.

Artikel 2

1. Derfor erstattes bilag I i den interinstitutionelle aftale af 6. maj 1999 af de tilpassede finansielle overslag for EU med 25 medlemsstater opgjort i 1999-priser (ekskl. budgetvirkningerne af en politisk aftale om Cypern), der er anført i tabel 1a til denne afgørelse.

Hvis der indgås en politisk aftale om Cypern, anvendes de finansielle overslag for EU med 25 medlemsstater opgjort i 1999-priser, der er anført i tabel 1b.

Bilag II til den interinstitutionelle aftale af 6. maj 1999 annulleres.

2. De finansielle overslag, der er en følge af den tekniske tilpasning til 2004, ses sammen med BNI-bevægelserne og i priserne i tabel 2a og 2b til denne afgørelse.

Udfærdiget i Bruxelles, den [...]

På Europa-Parlamentets vegne På Rådets vegne

Formand Formand

BILAG

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>